Gesiene sakeman UV se nuwe kanselierBonang Mohale. (Foto: Verskaf) Bonang Mohale, voorsitter van die Bidvest-groep en voormalige uitvoerende hoof van Business Leadership South Africa (BLSA), het sy werksaamhede as nuwe kanselier van die Universiteit van die Vrystaat (UV) Donderdag begin. Hy volg dr. Khotso Mokhele op wie se termyn as kanselier op 3 Junie verstryk het. Mohale is tydens ŉ spesiale vergadering van die universiteitsraad op 20 Maart in dié posisie aangestel. “Mohale is ŉ suksesvolle en gerespekteerde sakeleier wat al as voorsitter of hoof van verskeie van die land se top-ondernemings gedien het,” het die universiteit Vrydag in ŉ verklaring gesê. Mohale dien tans op die rade van verskeie groot ondernemings, insluitend die Outomobiel Assosiasie (AA) en Rand Aksepbank. Hy het ook tot en met Junie 2017 as die voorsitter van Shell Suid-Afrika gedien. Mohale is die skrywer van Lift As You Rise, ŉ boek oor leierskap, en is plaaslik en internasionaal vir sy sakevernuf vereer en het verskeie toekennings hiervoor te ontvang.